**Skalník obyčajný** (lat. *Cotoneaster integerrimus*) je opadavý ker z rodu skalník (*Cotoneaster*) z  čeľade ružovité (*Rosaceae*).

Opis
----

Skalník obyčajný je poliehavý i vzpriameno rastúci riedky ker, vysoký 1 až 2 m. Konáre sú v mladosti plstnato žltozelené, neskoršie lysé, červenohnedé, ktoré nesú striedavo postavené opadavé listy. Čepele listov sú elipsovité až vajcovité, 15 až 40 mm dlhé, na vrchole zaokrúhlené až končisté, na báze krátko zbiehavé až zaokrúhlené, na líci roztrúsené chlpaté, na rube bledozelené, riedko plstnato chlpaté, lysé. Stopky sú 2 až 8 mm dlhé, riedko plstnaté.

Kvety skalníka vyrastajú v chudobnokvetých chocholíkoch na plstnatých stopkách. Kvety sú päťpočetné, kališné cípy sú trváce, neopadavé, korunné lupienky sú belavé až tmavoružové, tyčiniek je 20, čnelky sú 2 až 3. Plodmi sú guľovité malvičky, mierne stlačené, veľké až 7 mm, červené; semienok býva 3 až 4.

Skalník obyčajný kvitne v máji až júni, plody dozrievajú v septembri. Druh je schopný sa rozmnožovať aj  apomiktickým rozmnožovaním.

Rozšírenie
----------

Skalník obyčajný je rozšírený takmer po celej Európe, na severe po južnú Škandináviu a Fínsko, na juhu zasahuje až do Španielska, Talianska, na Balkánsky polostrov a Krym. Vyskytuje sa i v Malej Ázií, na Kaukaze a východne areál pokračuje až na Sibír.

Ekológia
--------

Prirodzenými biotopmi skalníka obyčajného sú preslnené skalné miesta, prevažne na bázickom substráte, riedke svetlé lesy a lesostepi, dúbravy s dubom plstnatým a spoločenstva medzí, pastvín alebo eurosibírske suché ihličnaté lesy. Druh sa vyskytuje od pahorkatín (ojedinele) až do alpínskeho stupňa. Na Slovensku bol najvyššie zaznamenaný výskyt v nadmorskej výške 1850 m.

Z hľadiska ohrozenia je skalník obyčajný hodnotený ako vzácnejší druh, vyžadujúci ďalšiu pozornosť. Zákonom je chránený je v Nemecku.

Význam a využitie
-----------------

Skalník obyčajný je veľmi vhodný pre krajinné útvary na suchých a preslnených miestach, pre terasy a skalné alebo kamenisté plochy. Okrem toho je ako väčšina skalníkov dobrou pastvou pre včely, ktoré ho hojne navštevujú.

Hrozby a choroby
----------------

Skalník obyčajný môžu z vošiek napadať maličké, jasno zelené, 2 až 3 mm veľké vošky druhu *Rhopalosiphum oxyacanthae*. Významným parazitom, ktorý poškodzuje jeho listy je aj voška jabloňová (*Aphis pomi*), ktorá napadá listy na mladých výhonkoch, ktoré sa následne zrolujú od ich špičiek. Z roztočov je to druh *Eriophyes pyri*, ktorý sa živí vnútorným listovým pletivom hostiteľa a hibernuje v jeho púčikoch. Ďalšími parazitmi, ktorí poškodzujú hlavne listy skalníka, sú z motýľov druh *Scythropia crataegella*, ktorého larvy vytvárajú v listových pletivách veľmi malé (≤ 3 mm) chodbové míny. Druh *Lyonetia prunifoliella* kladie vajíčka priamo do listových pletív. Larva môže opustiť svoju mínu a pokračovať inde, dokonca aj na inom liste.

Galéria
-------

* Skalník obyčajný; pučiace kvety (jún) Skalník obyčajný; pučiace kvety (jún)
* Skalník obyčajný; výhonok s mladými listami (júl) Skalník obyčajný; výhonok s mladými listami (júl)
* Skalník obyčajný; listy (detail) Skalník obyčajný; listy (detail)
* Skalník obyčajný; nezrelé plody (júl) Skalník obyčajný; nezrelé plody (júl)
* Skalník obyčajný; zrelé plody (september) Skalník obyčajný; zrelé plody (september)
* Skalník obyčajný; zrelé plody a semienka v mierke Skalník obyčajný; zrelé plody a semienka v mierke
* Skalník obyčajný; kôra Skalník obyčajný; kôra
* Skalník obyčajný; mladý krík Skalník obyčajný; mladý krík
* Skalník obyčajný; dospelý ker Skalník obyčajný; dospelý ker

Referencie
----------

1. 1 2 3 4 5   *Stromy a kry*. Praha : Artia, 1984. ISBN 80-07-00402-5.
2. 1 2 3 4 5 6  Lýdia Bertová a kolektív. *Flóra Slovenska IV/3* [online]. Veda, vydavateľstvo Slovenskej akadémie vied, Bratislava, 1992, [cit. 2022-04-26]. Dostupné online.
3. ↑   *Cotoneaster integerrimus Medik.* [online]. powo.science.kew.org, [cit. 2022-09-09]. Dostupné online.
4. 1 2 3  Ladislav Kovář. *COTONEASTER INTEGERRIMUS Med. – skalník celokrajný / skalník obyčajný* [online]. BOTANY.CZ, 2007-08-01, [cit. 2022-04-26]. Dostupné online. (česky)
5. ↑  W.N. Ellis. *Rhopalosiphum oxyacanthae, apple-grass aphid* [online]. Plant Parasites of Europe, Amsterdam, The Netherlands, 2021-03-31, [cit. 2022-04-27]. Dostupné online. (anglicky)
6. ↑  W.N. Ellis. *Aphis pomi, green apple aphid* [online]. Plant Parasites of Europe, Amsterdam, The Netherlands, [cit. 2022-04-27]. Dostupné online. (anglicky)
7. ↑  W.N. Ellis. *Eriophyes pyri, pearleaf blister mite* [online]. Plant Parasites of Europe, Amsterdam, The Netherlands, [cit. 2022-04-27]. Dostupné online. (anglicky)
8. ↑  W.N. Ellis. *Scythropia crataegella, hawthorn moth* [online]. Plant Parasites of Europe, Amsterdam, The Netherlands, [cit. 2022-04-27]. Dostupné online. (anglicky)
9. ↑  W.N. Ellis. *Lyonetia prunifoliella, striped bent-wing* [online]. Plant Parasites of Europe, Amsterdam, The Netherlands, [cit. 2022-04-27]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Skalník obyčajný**
* Spolupracuj na Wikidruhoch Wikidruhy ponúkajú informácie na tému **Skalník obyčajný**